ΓΡΑΠΤΗ ΕΡΩΤΗΣΗ P-0504/01

υποβολή: Chris Davies (ELDR) προς το Συμβούλιο

(15 Φεβρουαρίου 2001)

Θέμα: Διαφάνεια του Συμβουλίου Υπουργών

Πότε εξέτασε για τελευταία φορά το Συμβούλιο προτάσεις για την αύξηση της διαφάνειας και τη μείωση της μυστικότητας κατά την άσκηση του νομοθετικού του έργου, ποιες ήταν οι προτάσεις αυτές και ποια τα αποτελέσματα της σχετικής συζήτησης;

Ποια είναι τα σχέδια της Προεδρίας για τη θέσπιση μεγαλύτερης διαφάνειας στις εργασίες του Συμβουλίου και τη μείωση της μυστικότητας η οποία εφαρμόζεται κατά την εξέταση των νομοθετικών του προτάσεων;

Απάντηση

(10 Ιουλίου 2001)

Μετά τις εισηγήσεις του Γενικού Γραμματέα που περιέχονται στην τρίτη του έκθεση σχετικά με την εφαρμογή της απόφασης του Συμβουλίου 93/731/ΕΚ σχετικά με την πρόσβαση του κοινού στα έγγραφα του Συμβουλίου, το Συμβούλιο εξέτασε κατά πόσον ορισμένες κατηγορίες εγγράφων του Συμβουλίου, ειδικότερα εκείνες που αφορούν τη νομοθετική διαδικασία, θα μπορούσαν να καταστούν μόνιμα προσιτές στο κοινό μέσω του Διαδικτύου.

Οι συζητήσεις εντός του Συμβουλίου οδήγησαν στην έκδοση απόφασής του στις 9 Απριλίου 2001 προκειμένου να καταστούν προσιτές στο κοινό ορισμένες κατηγορίες εγγράφων του. Στόχος είναι να τοποθετηθούν στο Διαδίκτυο όσο το δυνατόν περισσότερα έγγραφα του Συμβουλίου χωρίς να αναμένονται αιτήσεις του κοινού για πρόσβαση στα έγγραφα αυτά.

Σύμφωνα με την απόφαση αυτή, η οποία θα τεθεί σε ισχύ από 1ης Μαΐου 2001, η Γενική Γραμματεία θα ελευθερώσει την πρόσβαση του κοινού, μέσω της ιστοσελίδας του Συμβουλίου στο Διαδίκτυο (http://ue.eu.int), στα εξής έγγραφα, εφόσον δεν είναι διαβαθμισμένα:

- έγγραφα που δεν έχει καταρτίσει το Συμβούλιο ή κάποιο κράτος μέλος, τα οποία καθιστώνται προσιτά από το συντάκτη τους ή κατόπιν της συναίνεσής του,

- προσωρινές ημερήσιες διατάξεις των συνεδριάσεων του Συμβουλίουπό τις διάφορες συνθέσεις του,

- κείμενα που εκδίδονται από το Συμβούλιο και πρόκειται να δημοσιευθούν στην Επίσημη Εφημερίδα.

Επιπλέον, εφόσον σαφώς δεν καλύπτονται από τις εξαιρέσεις που ορίζονται από το άρθρο 4 της απόφασης του Συμβουλίου 93/731/ΕΚ, η Γενική Γραμματεία μπορεί να καθιστά προσιτά στο κοινό και τα ακόλουθα έγγραφα, αμέσως μετά την κυκλοφορία τους: Προσωρινές ημερήσιες διατάξεις των επιτροπών και των ομάδων εργασίας, καθώς και ενημερωτικά σημειώματα, εκθέσεις, εκθέσεις προόδου και εκθέσεις σχετικά με την πρόοδο των συζητήσεων του Συμβουλίου ή προπαρασκευαστικού του οργάνου, οι οποίες δεν περιλαμβάνουν τις επιμέρους θέσεις αντιπροσωπειών, εκτός των γνωμοδοτήσεων και συμβολών της Νομικής Υπηρεσίας.

Όσον αφορά τα κείμενα νομοθετικού περιεχομένου, δηλ. τα κείμενα που αφορούν την εξέταση και έγκριση νομοθετικών πράξεων κατά την έννοια του άρθρου 7 του Εσωτερικού κανονισμού του Συμβουλίου, οι παρακάτω κατηγορίες εγγράφων θα καταστούν προσιτές στο κοινό:

- διαβιβαστικά σημειώματα και αντίγραφα επιστολών που αφορούν τις νομοθετικές πράξεις που απευθύνουν στο Συμβούλιο άλλα θεσμικά όργανα ή οργανισμοί της Ευρωπαϊκής Ένωσης ή κράτη μέλη,

- σημειώματα πουποβάλλονται στην ΕΜΑ και/ή το Συμβούλιο προς έγκριση (σημειώματα Ι/Α ή Α), καθώς και τα σχέδια νομοθετικών πράξεων στα οποία αυτά αναφέρονται,

- αποφάσεις που εξέδωσε το Συμβούλιο κατά τη διαδικασία συναπόφασης και κοινά κείμενα που εγκρίθηκαν από την Επιτροπή Συνδιαλλαγής.

Επιπλέον, μετά την έκδοση πράξης δια της διαδικασίας συναπόφασης, ή την οριστική έκδοση της εν λόγω πράξης, η Γενική Γραμματεία θα ελευθερώνει την πρόσβαση του κοινού στα νομοθετικά έγγραφα τα οποία αφορούν την πράξη αυτή, καταρτίσθηκαν πριν από την εν λόγω απόφαση και δενπάγονται στις εξαιρέσεις που ορίζει η παράγραφος 1 του άρθρου 4 της απόφασης 93/731/ΕΚ, όπως ενημερωτικά σημειώματα, εκθέσεις,

εκθέσεις προόδου και εκθέσεις σχετικές με την πρόοδο των συζητήσεων του Συμβουλίου ή προπαρασκευαστικού του οργάνου (αποτελέσματα των εργασιών), εκτός των γνωμοδοτήσεων και των συμβολών της Νομικής Υπηρεσίας.

Σημειωτέον ότι σύμφωνα με την απόφαση αυτή, τα κράτη μέλη μπορούν να ζητούν από τη Γενική Γραμματεία να μην καθιστά προσιτά στο κοινό έγγραφα προερχόμενα από αυτά.

Η εν λόγω απόφαση του Συμβουλίου δεν προδικάζει ούτε την εφαρμογή της απόφασης του Συμβουλίου 93/731/ΕΚ ούτε το περιεχόμενο της πράξης σχετικά με τις γενικές αρχές και τα όρια του δικαιώματος πρόσβασης σε έγγραφα, η οποία πρόκειται να εγκριθεί σύμφωνα με την παράγραφο 2 του άρθρου 255, της Συνθήκης περί ιδρύσεως της Ευρωπαϊκής Κοινότητας.